Afdelings – Bybel-Media
Good News Media (GNM) het begin as 'n lid van die Global Recordings Network, 'n internasionale en interkerklike gemeenskap wat hulle bedienings wêreldwyd koördineer en produkte in duisende tale vrystel.
Joy Ridderhof stig in 1937 Gospel Recordings Network in Los Angeles, terwyl sy baie siek was en op haar siekbed gelê het. Sy het begin droom oor 'n moontlikheid om opgeneemde evangelieboodskappe aan haar geliefde bekeerlinge in Honduras te stuur. Óók met die droom dat dit in hulle moedertaal, Spaans, sal wees. Die eerste Spaanse evangelieboodskap is op die laaste dag van 1938 voltooi. Verskillende tegnologie is ontwerp en ontwikkel, sodat mense in afgeleë gebiede ook na die evangelie kon luister, veral in gebiede sonder elektrisiteit of die konstante vervanging van batterye.
In later jare het Good News Media 'n afdeling van Bybel-Media geword. Vandag is dit 'n evangeliese bediening wat Christelike werkers, evangeliese kerke en sendelinge help om gemeenskappe wat nie kan lees nie te bedien met die evangelie van Jesus Christus deur oudiovisuele materiaal.
Die fokus van GNM is spesifiek gerig op die onbereiktes wat nie kan lees nie. Die doel is om die evangelie van Jesus Christus in hul moedertaal met hulle te deel. Tans beweeg GNM in 'n rigting wat meer fokus op die ontwikkeling van digitale hulpbronne vir kinders.
Die Nehemia Bybelinstituut (NBI) is in 1988 deur Bybel-Media gestig. NBI verleen teologiese opleiding op voetsoolvlak aan kerkleiers, meestal van Afrika-Onafhanklike kerke, wat nooit die geleentheid gehad het om formele teologiese opleiding te ontvang nie. Die NBI-kursus bied 'n gedugte teologiese basis en fokus op die ontwikkeling van praktiese vaardighede vir gemeenteleiers in gemeentes regoor Suider-Afrika. Die teologiese onderrig binne 'n Afrika-konteks is van groot belang.
NBI bring 'n betekenisvolle verskil aan Afrika-kerkleiers op die mees basiese vlak van onderrig oor die totale spektrum van onafhanklike kerke. Die kursusse is by die amptelike onderwysowerhede in Suid-Afrika geakkrediteer.
Oor die jare het NBI vennootskappe opgebou om dié teologiese opleiding in die meeste lande in Suider-Afrika te verskaf. Die NBI-kursusmateriaal is in verskeie tale vertaal wat regoor Suid-Afrika gebruik word. Van die kursusmateriaal word ook in Indië en Pakistan gebruik.
NBI, as deel van die Bybel-Mediagroep poog om kerke te bemagtig met geestelike leiers wat bekwaam is en wat die koms van God se Koninkryk in hul gemeenskappe en aan die wêreld verkondig.